ABC เปิดเกมรุกธุรกิจอสังหาฯ เตรียมเปิด 3 โปรเจ็กต์ภายในปีนี้
ABC รุกหนักธุรกิจอสังหาริมทรัพย์ผุด 3 โปรเจ็กต์สร้างรายได้ปี 59 เน้นรูปแบบหลากหลายทั้งคอนโดมีเนียมระดับพรีเมี่ยม ศูนย์การค้าสำหรับสัตว์เลี้ยงครบวงจร และล่าสุดลงนามบันทึกข้อตกลงซื้อที่ดินผืนงามย่านเยาวราช
16 พ.ค. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยถึงแผนการลงทุนของบริษัทฯในปี 59 ปัจจุบันบริษัทฯ มีแผนการลงทุนในธุรกิจอสังหาริมทรัพย์รวม 3 โครงการ โดยเป็นโครงการคอนโดมิเนียมระดับพรีเมี่ยม ภายใต้ชื่อ ABC Residence บนถนนสุขุมวิทซอย 39 สูง 25 ชั้น จำนวน 41 ยูนิต มูลค่ากว่า 2,500 ล้านบาท โดยโครงการมีจุดเด่นในเรื่องทำเลและการคมนาคมสะดวก คือ อยู่ใกล้รถไฟฟ้า BTS สถานีพร้อมพงษ์, ศูนย์การค้าเอ็มควอเทียร์, เอ็มโพเรียม และโรงพยาบาลสมิติเวช สุขุมวิท ตัวโครงการเน้นความเป็นส่วนตัวและความปลอดภัยสูง โดยแต่ละชั้นมีเพียง 2 ห้องเท่านั้น
ทั้งนี้ อาคารมีที่จอดรถถึง 130 คัน คิดเป็นสัดส่วนมากกว่า 300% ของจำนวนห้องพัก คาดว่าช่วงเปิดตัวในไตรมาส 3/59 จะสามารถปิดขายได้อย่างรวดเร็ว เนื่องจากโครงการอยู่ในทำเลที่ดี มีสิ่งอำนวยความสะดวกครบครัน และมีราคาขายที่ถูกกว่าโครงการใกล้เคียงถึง 40-50%
โดยในช่วงไตรมาส 4/59 บริษัทฯเตรียมตัวที่จะเปิดศูนย์การค้า “ABC PET WORLD” ศูนย์การค้าสัตว์เลี้ยงครบวงจรที่ใหญ่ที่สุดในประเทศ ไทย ที่รวบรวมสินค้าและบริการที่หลากหลายเกี่ยวกับสัตว์ เลี้ยงทุกประเภทมารวมไว้ในสถานที่ที่เดียวกัน บนพื้นที่รวมกว่า 37,000 ตารางเมตร สามารถจอดรถได้ 600 คัน ซึ่ง “ABC PET WORLD” มุ่งหวังเป็นแลนด์มาร์คแห่งใหม่เพื่อคนรักสัตว์ ภายใต้คอนเซ็ปต์ “ABC PET WORLD Largest One Stop Pet Service” ภายในศูนย์การค้า “ABC PET WORLD” ประกอบด้วยธุรกิจต่างๆ ดังนี้ Pet Cafe, Pet Shop, Pet Farm, Pet Spa &amp; Grooming, Pet Hotel และธุรกิจโรงพยาบาลสัตว์ที่เปิดให้บริการแบบครบวงจรตลอด 24 ชั่วโมง ทั้งนี้จากจุดเด่นดังกล่าวเชื่อว่า “ABC PET WORLD” จะเป็นอีกหนึ่งทางเลือกเพื่อคนรักสัตว์ได้อย่างแน่นอน
นอกจากนี้บริษัทได้ทำบันทึกข้อตกลงซื้อที่ดินบริเวณเยาวราช และอยู่ระหว่างขั้นตอนการศึกษาข้อมูลและความเป็นไป ได้ของธุรกิจ เพื่อจะเปิดโครงการคอนโดมิเนียมระดับไฮเอนด์ การหาที่ดินแปลงใหญ่บริเวณย่านเยาราชในปัจจุบันค่อนข้างหาได้ยาก เนื่องจากที่ดินบริเวณนี้มีจำกัด แต่กลับมีผู้ที่ต้องการเป็นจำนวนมาก จึงคาดว่าเมื่อโครงการนี้เปิดตัวจะได้รับกระแสตอบรับที่ดีอีกโครงการหนึ่ง
ทั้งนี้บริษัทฯคาดว่าจากการเปิดตัว 3 โครงการภายในปีนี้ จะสามารถทำให้บริษัทฯรับรู้รายได้ทันทีทั้งจากการเปิดขายคอนโดมิเนียม และรายได้จากค่าเช่าพื้นที่ศูนย์การค้า ซึ่งจะส่งผลให้ผลประกอบการปีนี้ มีการเติบโตอย่างโดดเด่นและมั่นคง